প্রথম দিন বলেই হয়তো ডিরেক্টর-সিনেমাটোগ্রাফারের মতে – কোনো কিছুই ঠিকমতন হচ্ছে না। ধমকা-ধমকিতে সহকারী নবিশদল আরো নার্ভাস। একজনকে ডাকলে চারজন ছুটে আসে। মেঝেতে পায়ের ছাপ পড়েছে তো ফের মোছো। ক্ল্যাপ দিতে গিয়ে হাতের কাঁপাকাঁপি, হিসাবে গন্ডগোল। ‘কিপ কোয়াইট’ বলার পর ব্যাটারিচালিত রিকশার শব্দ চলে এলো। একাত্তর সালে কি ব্যাটারিতে রিকশা চলতো বা নৌকায় ছিল শ্যালো ইঞ্জিন? রাস্তার ট্রাফিক ঠেকানোর যেমন লোক রয়েছে, নদীর পাড়েও তাই। একটা দৃশ্যেই টেক নম্বর হু-হু করে বাড়ছে – ছয়-সাত-আট। একাধিকবার শট দিতে হলে অভিজ্ঞ নটেরা গজগজ করেন। টিভি নাটকে একবারেই কেল্লাফতে, এখানে বারবার তোপ দাগা হচ্ছে কেন?